Монгол генералын өдөр

Монгол генералын өдөр -1944 оны 4-р сарын 28-нд БНМАУ-ын Сайд нарын Зөвлөлийн тогтоолоор анх цэргийн "генерал" цол олгосон өдрийг  2004 оноос тэмдэглэж ирсэн байна. 

 Түүх 
БНМАУ-ын Ардын сайд нарын Зөвлөлийн 1944 оны 4-р сарын 28-ны №52 дугаар тогтоолоор “Эх орныхоо эрх чөлөө, тусгаар тогтнолыг батлан хамгаалах үйл хэрэгт онц гарамгай гавьяа байгуулсан цэргийн дээд дарга нарт олгоно” гэж заажээ. Улмаар Ю.Цэдэнбал, Ж.Лхагвасүрэн, С.Балдан, Д.Дамдинхүү, С.Равдан, Б.Дорж, Г.Дагдан, Б.Шагдаржав, Г.Рэндоо, М.Зайсанов, Р.Осор нарын 11 цэргийн зүтгэлтэнд "Генерал" цол олгосон түүхтэй. 

Энэ өдрийг 2004 оноос хойш “Монгол генералын өдөр” болгон тэмдэглэж ирсэн байна. Төрийн цэргийн болон хууль сахиулах байгууллагууд жил бүр цэргийн дээд "генерал" цолтнуудаа хүлээн авч, хүндэтгэл илэрхийлдэг уламжлал тогтоод байна. 

Тухайлбал, Ю.Цэдэнбал, Б.Дорж, Ж.Лхагвасүрэн, Д.Гунгаа, Б.Цог, Ж.Гүррагчаа нарын БНМАУ-ын баатар 6, Ю.Цэдэнбал, Ж.Жамьян, Б.Цэдэн-Иш нарын Хөдөлмөрийн баатар 3, дайн, байлдаанд оролцсон 34, төрийн өндөр албан тушаал хашсан 20 гаруй, сансрын нисгэгч 1, энхийг дэмжих ажиллагаанд үүрэг гүйцэтгэсэн болон олон улсын байгууллагад ажилласан 10 гаруй генерал төрөн гарчээ.

Харин Онцгой байдлын байгууллагаас хурандаа генерал С.Равдан, дэслэгч генерал Ч.Түмэндэмбэрэл, дэслэгч генерал Г.Дамдинсүрэн, хошууч генерал Ч.Мижид, хошууч генерал Э.Цэрэндорж, хошууч генерал Д.Лхагвасүрэн, хошууч генерал Г.Махбариад, хошууч генерал О.Отгонжаргал, хошууч генерал П.Сүндэв, хошууч генерал П.Даш, хошууч генерал Л.Гарамжил, хошууч генерал О.Үржин, хошууч генерал Т.Бадрал, хошууч генерал Г.Ариунбуян, бригадын генерал Ц.Амгаланбаяр, бригадын генерал М.Энх-Амар, бригадын генерал Б.Ууганбаяр, бригадын генерал Л.Болдбаатар, бригадын генерал Ж.Чүлтэмсүрэн, бригадын генерал Д.Намсрай нарын алтан мөрдэст генерал цолтон төрөн гарсан байдаг юм.

Генерал цолыг 1944 оноос олгож эхэлснээс хойших 80 жилийн хугацаанд 225 хүндтэй эрхэм энэ цэргийн дээд цолыг хүртжээ. Нийт генералын 30 гаруй хувь нь эрдмийн зэрэг, цолтой байдаг юм.